Skåstrup d. 8. oktober 2009

Kære politikere i Nordfyns Kommune

Som I allerede ved, vil vi gerne invitere jer til vælgermøde i Skåstrup Forsamlingshus torsdag d. 12. november. Mødet bliver afholdt af Skåstrup Forsamlingshus og Ore Sogns Lokalråd, og vi starter med fællesspisning kl. 18.00. Der er I selvfølgelig også meget velkomne til at deltage.

Kl. 19 starter vælgermødet, og her vil vi gerne have et panel bestående af en repræsentant fra hvert af de opstillede partier. Vi har overvejet, om vi skulle lade jer komme med to fra hvert parti, men vi er blevet enige om, at panelet så vil blive for stort – med fare for at der ikke vil komme så meget dialog med folk i salen.

Vi vil gerne bede jer om hver især at forberede et 4 minutters indlæg . Vi trækker lod om rækkefølgen umiddelbart før mødet. Efter indlæggene bliver der åbnet for spørgsmål fra salen, og kl. 21 indledes den afsluttende runde, hvor hvert parti har 2 minutter til afsluttende bemærkninger.
Som I forhåbentlig har bemærket, er der liv i vores lille lokalområde, og det vil vi meget gerne have, at der fortsat skal være. For at sikre det, er det vigtigt, at vi har et godt samarbejde med kommunen og kommunalbestyrelsen. Vi vil gerne have at dette vælgermøde sætter specielt fokus på forholdet mellem kommune og lokalområde, og i den sammenhæng vil vi gerne bede om, at I i jeres oplæg bl.a. forholder jer til følgende spørgsmål:


· På hvilke måder kan kommunen sikre sig, at de kommunale beslutninger er i overensstemmelse med de ønsker, som befolkningen i lokalområderne har? Og lidt mere konkret: har I nogle forestillinger om hvordan samarbejdet eller kommunikationen mellem kommune og lokalområderne, fx. vores, kan forbedres?

· Hvad er jeres visioner for udkantsområderne i kommunen? (Stikord: erhverv, bolig, turisme, kultur/fritid, miljø, infrastruktur) Og lidt mere konkret: Hvad vil I gøre for at sikre en tilfredsstillende busdrift i hele kommunen?
Vi glæder os til at se jer til et forhåbentlig både hyggeligt og spændende vælgermøde
Med venlig hilsen 

Søren Andkjær og Lars Greve

Ore Sogns Lokalråd

